Midt i de aktuelle budgetforhandlinger mødte en delegation fra museets støtteforening mandag op på Aarhus Rådhus for at gøre opmærksom på situationens alvor.

Annonce

»Kære byrådsmedlemmer: Besøg Museum Overtaci før det er for sent. I bestemmer!«

Beskeden på de farverige flyers, der mandag eftermiddag blev delt ud på Aarhus Rådhus, var ikke til at tage fejl af.

Afsenderen, en delegation fra Støtteforeningen for Museum Ovartaci, havde taget opstilling inden for dørene for at gøre opmærksom på museets alvorlige situation, der er på dagsordenen i de aktuelle budgetforhandlinger for 2017.

Annonce

Daglig drift i fokus

At Psykiatrisk Hospital i Risskov skal omdannes til boliger er en kendsgerning.

Museet, der rummer kunstværker signeret af psykiatriske patienter, ligger på det samme store og naturskønne areal.

Ud over en flytning er skæbnen uvis.

»Lige nu gælder det kort og godt om at få sikret en daglig drift af museet,« forklarede støtteforeningens formand Hanne Teglhus.

»Regionen er ude af billedet, så opgaven skal meget gerne over på kommunens hænder - eventuelt med hjælp fra staten; det ville ikke være urimeligt,« tilføjede hun.

Annonce

Jubeloptimister

»En løsning med kommunen og en selvejende forening ville også være en mulighed,« indskød Bente Nielsen, medlem af både støtteforeningen og Region Midtjylland for SF.

»For sagen er jo,« fortsatte Hanne Teglhus, »at det stopper med udgangen af i år. Worst case scenario er, at 9.000 fantastiske kunstværker bliver pakket ned i kasser og 30 mennesker tilknyttet museet mister deres job.«

»Men vi tror på det; vi er jubeloptimister. Vi kan ikke tro, at man op til et europæisk kulturhovedstadsår vil lukke så enestående et sted.«

Museum Ovartaci har indtil august i år haft omkring 18.000 besøgende, oplyser Hanne Teglhus.

Besøgstallet har været støt stigende de seneste år.

Byrådets budgetforhandlinger fortsætter torsdag i denne uge.